CELEX: 32021D1101
Language: hu
Date: 2021-05-20 00:00:00
Title: A Tanács (EU) 2021/1101 határozata (2021. május 20.) az Európai Unió által az Egészségügyi Világközgyűlés hetvennegyedik ülésszakán képviselendő álláspontról

2021.7.6.   
               
               
                  HU
               
               
                  Az Európai Unió Hivatalos Lapja
               
               
                  L 238/79
               
            
         A TANÁCS (EU) 2021/1101 HATÁROZATA
         (2021. május 20.)
         az Európai Unió által az Egészségügyi Világközgyűlés hetvennegyedik ülésszakán képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 168. cikke (5) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Európai Unióról szóló szerződés 21. cikke (1) bekezdésének második albekezdése kimondja, hogy az Unió arra törekszik, hogy kapcsolatokat alakítson ki és partnerségre lépjen azokkal a harmadik országokkal, valamint nemzetközi, regionális vagy univerzális szervezetekkel, amelyek osztoznak vele a 21. cikk (1) bekezdésének első albekezdésében említett elvekben. Az említett második albekezdés arról is rendelkezik, hogy az Unió, különösen az Egyesült Nemzetek keretében, elősegíti a közös problémák többoldalú megoldását.
                  
               
                     (2)
                  
                  
                     Az Európai Unió működéséről szóló szerződés (EUMSZ) 168. cikkének (3) bekezdése értelmében az Unió és a tagállamok elősegítik az együttműködést harmadik országokkal és a népegészségügy területén hatáskörrel rendelkező nemzetközi szervezetekkel.
                  
               
                     (3)
                  
                  
                     Az Egészségügyi Világszervezet Alapokmánya (a továbbiakban: a megállapodás) 1948. április 7-én lépett hatályba.
                  
               
                     (4)
                  
                  
                     A megállapodás 60. cikke értelmében az Egészségügyi Világközgyűlés az az Egészségügyi Világszervezet (WHO) jelen lévő és szavazó tagjainak többségével határozatokat fogadhat el.
                  
               
                     (5)
                  
                  
                     Az Egészségügyi Világközgyűlés a 2021. május 24-én kezdődő hetvennegyedik ülésszakán határozatot készül elfogadni egy világjárványokra való felkészültségről és reagálásról szóló WHO-keretegyezmény kidolgozására és megtárgyalására szolgáló kormányközi ülés létrehozásáról.
                  
               
                     (6)
                  
                  
                     Helyénvaló meghatározni az Unió által az Egészségügyi Világközgyűlésen képviselendő álláspontot, mivel az Egészségügyi Világközgyűlés határozata meg fogja határozni – a tagállamai mellett – az Unió azon képességét, hogy részt vegyen egy világjárványokra való felkészültségről és reagálásról szóló WHO-keretegyezmény kidolgozásában és megtárgyalásában, és regionális gazdasági integrációs szervezetként potenciálisan részes féllé váljon abban.
                  
               
                     (7)
                  
                  
                     Az Uniónak egy világjárványokra való felkészültségről és reagálásról szóló WHO-keretegyezmény kidolgozásában és megtárgyalásában való részvétele, valamint – az Unió tagállamai mellett – az egyezményhez való esetleges csatlakozása hozzá fog járulni az ENSZ rendszerén belül a nemzetközi együttműködésnek a világjárványokra válaszul történő fokozásához.
                  
               
                     (8)
                  
                  
                     Az EUMSZ 168. cikkének (7) bekezdése értelmében tiszteletben kell tartani a tagállamoknak az egészségügyi politikájuk meghatározására, valamint az egészségügyi szolgáltatások és az orvosi ellátás megszervezésére és biztosítására vonatkozó hatáskörét a tárgyalási folyamat során.
                  
               
                     (9)
                  
                  
                     Az Unió álláspontját az Unió azon tagállamai képviselik, amelyek tagjai az Egészségügyi Világközgyűlésnek,
                  
               ELFOGADTA EZT A HATÁROZATOT:
         
            1. cikk
            Az Egészségügyi Világközgyűlés hetvennegyedik ülésszakán az Unió által képviselendő álláspont a következő:
            Az Európai Unió támogatja egy világjárványokra való felkészültségről és reagálásról szóló új keretegyezményre irányuló Egészségügyi Világszervezet-folyamat létrehozását, és számára lehetővé kell tenni, hogy – uniós hatáskörben – egy ilyen szerződésben szerződő félként részt vehessen.
            Az Egészségügyi Világközgyűlésnek a tárgyalások eljárási szempontjait meghatározó határozatának lehetővé kell tennie az Uniónak az uniós hatáskörbe tartozó kérdésekkel foglalkozó tárgyalási folyamatban való részvételét, tekintettel az Uniónak regionális gazdasági integrációs szervezetként az egyezményhez való lehetséges csatlakozására.
            Az ilyen részvételt olyan konkrét utalásoknak a határozat szövegébe történő felvételével kell elérni, amelyek egyértelművé teszik, hogy az egyezmény kidolgozása és tárgyalása céljából létrehozott bármely kormányközi testületnek nyitottnak kell lennie regionális gazdasági integrációs szervezetek részvételére.
         
         
            2. cikk
            Az 1. cikkben említett álláspontot az Unió azon tagállamai képviselik az Unió nevében együttesen eljárva, amelyek tagjai az Egészségügyi Világszervezetnek.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. május 20-án.
            
               
                  a Tanács részéről
               
               
                  az elnök
               
               A. SANTOS SILVA